På grund af en kemisk reaktion i en skraldebil blev et større område afspærret.

Nordjyllands Politi måtte ved 11.15-tiden onsdag afspærre et område i Aalborg Øst i forbindelse med, at der skete en kemisk reaktion i en skraldebil. Bilen var på vej ad Lundeborgvej, efter den havde været ude og hente affald, da chaufføren opdagede, at der kom en form for damp ud af vognen. - Han holder ind til siden, fordi der er sket en kemisk proces i affaldet med en syre, forklarer vagtchef ved Nordjyllands Politi, Jesper Sørensen. Politiet ankom til stedet og afspærrede et område i en radius af 100 meter omkring skraldebilen. - Beredskabet ankommer også til stedet, og de får neutraliseret processen i affaldet, siger Jesper Sørensen. Afspærringen omkring skraldebilen gav gener for trafikken ved Tranholmvej og Humlebakken. Efter beredskabet var færdig med at neutralisere syren i skraldebilen, kunne den køre videre til Reno Nord.